Imtella' Jannar 4, 2021 Ir-residenti ta' Kemmuna spiċċaw mingħajr wieħed mill-pilastri ewlenin tagħhom hekk kif tħabbret il-mewt ta' Dun Karm Xerri fl-età ta' 86 sena. Sa ħames snin ilu, Dun Karm dejjem baqa' jqaddes u jieħu l-provvisti li jkollhom bżonn ir-residenti ta' Kemmuna, u ddedika l-biċċa l-kbira ta' ħajtu għall-komunità ta' erbgħa min-nies fuq din il-gżira. Dun Karm Xerri għamel 54 sena jaqsam bejn Għawdex u Kemmuna biex ikun jista' jaqdi d-dmir tiegħu bħala direttur spirtiwali għall-komunità ta' Kemmuna, li baqa' jaqdi sa ħames snin ilu, qabel ma saħħtu ma ħallitux jibqa' jmur Kemmuna. Fl-2012, f'dokumentarju dwar il-ħajja fuq Kemmuna, Veggy u z-zija tagħha Marija, qalu li xemx jew xita, kull ġimgħa, Dun Karm dejjem kien jara kif ħa jasal Kemmuna. "Qatt ma ħalliena bla quddiesa, qatt! Min jaf kemm ġie ġo maltemp u Marija Santa Amen, id-dgħajsa lanqas tkun tidher ġol-baħar bil-maltemp, u kien jiġi, dejjem jiġi kien." Għall-erba' residenti ta' Kemmuna, Dun Karm kien ferm iżjed minn kappillan, għax kien jieħu ħsieb jġibilhom il-provvisti li jiġu bżonn. Tant hu hekk li fuq Kemmuna Dun Karm kellu vettura li biha kien itellgħalhom l-affarijiet. "Kemm ilu li ġie Dun Karm xi 49 sena ilu, beda jġibilna l-ħobż u kull ma rridu; għaġin, laħam u jcempel kuljum ta', ngħidulu xi jkun hemm bżonn." "Anki nġibilhom l-affarijiet, dejjem mgħobbi, ilni 50 sena dejjem ġej mgħobbi!" kien qal Dun Karm. Tul il-54 sena li qatta' jagħti servizz fuq Kemmuna, Dun Karm kien organizza l-festa ta' Santa Marija u kien anki għalliem meta kien għad hemm bosta nies joqgħodu hemmhekk. Veggy Buhagiar qalet li minkejja li kien ilu ma jersaq lejn Kemmuna għal aktar minn ħames snin, ir-residenti xorta baqgħu għal qalbu, tant li sa jumejn ilu, baqa' jċemplilhom ta' kuljum. Bit-telfa ta' Dun Karm Xerri, Kemmuna tilfet parti oħra mill-istorja soċjali tagħha, li fi ftit snin oħra taf tispiċċa gżira mingħajr residenti. Imut Dun Karm Xerri, ir-rettur tal-kappella ta' Kemmuna